"BLONDINA TA" PE BANI! Sub numele de scenă Laura, una dintre orădencele demascate de Cancan Oradea, Lenuţa pe numele adevărat, şi-a pus pozele pe un site de escorte din Italia, escortforumit.xxx. Spre deosebire de alte "staruri", tânăra şi-a recunoscut deschis meseria: "Mulţumesc că mă faceţi vedetă, poate aşa îmi creşte tariful"

FETIŢĂ CU CREDINŢĂ. Una din cele mai recente victime ale contului de Facebook ce-şi propune să "execute" în serie prostituatele Oradiei, demascându-le conturile de escorte din străinătate (fundal), este o blondă siliconată care-şi spune Narcisa Flavia (prim-plan). Despre ea, Cancan Oradea scrie că, în ciuda meseriei, merge la Mănăstirea Prislop şi-l citează des pe Arsenie Boca în postările ei. "Probabil ai impresia că părintele îţi trimite clienţi, nu?", o iau peste picior acuzatorii

Bombă în "lumea mondenă" locală! O pagină de Facebook recent lansată a devenit o adevărată platformă de "execuţie" a mai multor tinere care îşi vând farmecele şi trupurile în străinătate.

Aruncată de un grup care acţionează sub anonimat, provocarea a stârnit discuţii înfocate şi a readus în atenţie tema pe cât de cunoscută, pe tot atât de ocolită a româncelor care se prostituează în străinătate dar care, datorită stilului lor de viaţă aparent luxos, devin modele pentru alte tinere. Tocmai asta îi deranjează pe titularii paginii Cancan Oradea. "Ne-am săturat să vedem cum sunt apreciate curvele societăţii!", spun aceştia.

"Justiţiarii"

Lansată la finalul lunii iunie, pagina de Facebook Cancan Oradea promitea dezvăluiri de tip tabloid. În doar câteva zile a făcut însă mai mult, aşezând reflectoarele asupra orădencelor care se prostituează "la export". Iniţiatorii paginii au postat informaţii ilustrate cu fotografii şi numele în clar ale unor tinere despre care susţin că-şi vând trupurile în Italia, dar atunci când revin în oraşul natal îi tratează de sus pe cei din mijlocul cărora plecaseră.

Ifosele lor i-au înfuriat pe anonimii de la Cancan Oradea, după cum chiar ei s-au justificat într-un fel de declaraţie: "Dragi prieteni, când ne-am hotărât să facem această pagină ne-am gândit la unele personaje "mondene" (se vor/cred ele) din oraş. Dar cel mai mult la oamenii care trăiesc în jurul lor şi le admiră sau, mai mult, visează să fie în locul lor. Ei bine, noi vrem să scoatem la iveală unele «detalii ruşinoase» despre aceste specimene".

Ţintele, adică falsele vedete, sunt populare mai mult pe Facebook şi în cercurile aşa-zis mondene, o lume pestriţă în care se întâlnesc petrecăreţi, băieţi de bani gata, interlopi, afacerişti şi "combinatori" de toate felurile. Au vârste între 18-30 de ani, sunt cliente fidele ale cluburilor de fiţe şi se remarcă prin aspect ostentativ, vestimentaţie şi accesorizare "de firmă", multe dintre ele fiind "tunate" cu silicon şi botox. Nu puţine se etalează la volanul unor maşini scumpe.

Primele "victime" au fost orădencele Alexandra şi Corina, prezentate ca nişte întreţinute care îşi fac poze sexy şi implanturi, dar şi un anume DJ Turku, descris ca un "cocalar" şi nimic mai mult.

Previzibil, s-a văzut imediat şi furia celor vizaţi. "Te găsesc! Mânca-te-ar sifilisul şi pe tine şi pe maikata în pustietate. Nu ştii de cine ai scris, bă!", le-a transmis Corina.

Doamne versus curve

"Justiţiarii" anonimi au trecut apoi la dezvăluiri "cu greutate", în câteva zile postând pozele unor "piţipoance" surprinse în două ipostaze contrastante: elegante şi cu fiţe, aşa cum se arată ele însele pe Facebook, dar şi despuiate, pe site-uri italiene cu "escorte", ce promovează de fapt prostituţia.

Prima care a păţit-o este Aura C., o tânără care se "vinde" pe escortinn.org sub numele de "artistă" Alessia. "Dacă acuzăm aceste domnişoare nu o facem fără dovezi. Atâta timp cât pozele lor sunt publice pe site-urile respective, oricine le poate lua", au motivat "justiţiarii".

Un alt "trofeu" este Bianca P. (foto), o brunetă cu pretenţii de fotomodel care se oferă tot pe un portal de escorte, la tarife începând de la 100 euro pentru 10 minute, pozele ce o înfăţişează dezbrăcată lângă o cascadă fiind primite, zic cei de la Cancan Oradea, de la "binevoitori".

Magnet pentru curioşi

Audienţa şi vehemenţa comentatorilor a crescut odată cu înmulţirea "dezvăluirilor", pagina ajungând la peste 6.000 de fani avizi de asemenea noutăţi "mondene". În scurt timp, aceştia au fost "serviţi" cu noi informaţii, despre Bianca S., fiica unui medic, care sub numele Chantal îşi arată nurii pe un alt portal de escorte, lăudându-se cu dimensiunile ideale: 90-60-90.

"Este persoana în faţa căreia suntem cu toţii sclavi şi muritori de foame! Păi de când şi până când, mâncătoare de ouţe şi broscari, îţi permiţi să-ţi baţi joc de toată lumea?", au desfiinţat-o cei de la Cancan Oradea. Aproape sadici, deţinătorii paginii nu s-au rezumat să "publice" pozele, ci le-au şi însoţit de mesaje umilitoare şi moralizatoare la adresa protagonistelor.

"Sunteţi nişte săraci!"

Narcisa Flavia şi Lenuţa sunt între cele mai recente victime. Sub numele de scenă Laura, cea din urmă le-a răspuns "haterilor" tot pe Facebook, unde se prezintă "Blondina Ta". "Mulţumesc că mă faceţi vedetă, poate aşa îmi creşte tariful", a început ea, recunoscându-şi meseria, după care a continuat ţigăneşte: "Da’ până la familie şi copil (n.r. - Cancan Oradea a menţionat că orădeanca este mamă). Mă piş pe voi şi tot neamu’ vostru".

Apoi, celor care au îndrăznit să comenteze, le-a zis-o în acelaşi stil: "Sunteţi nişte săraci, staţi în chirii sau cu mami şi tati, nu aveţi bani de benzină. Mergeţi la figuri la Bali tot cu aceleaşi haine şi staţi la un suc toată noaptea". În fine, s-a explicat ea, "mai bine o sug pe 50 euro decât mă-ta şi sor-ta pe gratis".

Cancan Oradea le-a mai "dezbrăcat" şi pe Raluca M. şi Antonia P., prima angajată la un cabinet notarial, iar a doua educatoare. Deşi fotografiile în care acestea apar semidezbrăcate au fost blurate pe site-urile de escorte, "justiţiarii" garantează pentru acurateţea informaţiilor.

Fiecare face ce vrea...

Indiferent ce motivaţii au, cei de la Cancan Oradea au reuşit să dea la o parte perdeaua ce acoperă o lume populată de personaje controversate: pe de o parte "răstignite", pe de alta admirate în secret de unele tinere care visează la huzurul în care-şi închipuie că se lăfăie escortele. Vrând să afle motivaţiile, dar şi reacţiile celor implicaţi, BIHOREANUL i-a contactat atât pe deţinătorii paginii, tot online, cât şi pe unele dintre "victime".

"Prea multă răutate şi invidie! Noi nu deranjăm pe nimeni cu nimic, fiecare face ce doreşte cu viaţa sa. Avem dreptul la viaţa noastră privată", zice Bianca P., care nu-şi neagă existenţa dublă şi susţine că şi-a reclamat "detractorii" la Poliţie. "Nu am ce să declar, nu sunt eu în poze. Am făcut o plângere la Poliţie", pretinde în schimb Raluca M. Atâta doar că, până vinerea trecută, chiar dacă unele dintre tinerele "încondeiate" s-au prezentat într-adevăr la Poliţie, niciuna n-a depus o plângere scrisă.

Au fost reacţii şi de alte tipuri. O anume Alexandra Bella a dat de ştire pe Facebook că oferă o recompensă de 500 euro oricui îi va da informaţii despre Cancan Oradea şi încă una de 1.000 euro celui care o va conduce la titularii acesteia.

Închis pentru reflecţie

Cei de la Cancan Oradea susţin, însă, că nu se tem nici de ameninţările fizice, nici de posibilele consecinţe legale. Joia trecută ei au închis pagina câteva ore, pentru a se "documenta" asupra acestora, fapt care a sporit comentariile, mulţi crezând că li s-a blocat deja contul, ca urmare a reclamaţiilor.

"Un avocat ne-a spus că dacă o persoană postează lucrurile acestea se consideră atac la persoană, dar noi suntem un profil anonim de Facebook. E ca şi cum te-ai judeca cu o fantomă", se apără ei, fără a ţine seama că, din punct de vedere legal, şi acţiunile defăimătoare de pe internet pot genera consecinţe, la fel ca-n viaţa reală, iar în cadrul unor proceduri judiciare posesorii conturilor pot fi identificaţi.

Anonimii susţin că singurul lor scop e să "înveţe lumea să-şi asume faptele", pentru că "aceste specimene umilesc oamenii de rând şi râd de cei cu o situaţie financiară precară, iar societatea le ridică în slăvi!". Oricât de siguri au părut în explicaţii şi în ciuda promisiunii că vor veni cu noi dezvăluiri, de data asta despre "infidelităţi şi clanuri de interlopi", de vineri "gardienii moralităţii" au dispărut din nou, fără vreo veste.

Imediat, fanii au deschis o altă pagină, sub titlul "Susţinem Cancan Oradea". Semn că "setea" de lapidare n-a dispărut, iar "fetiţele vesele" ale oraşului nu se pot culca, încă, liniştite...

BABYLON GIRLS

Postate "din greşeală"

În 2010, mai multe orădence care se îndeletniceau cu modellingul au fost şi ele protagonistele unui scandal de prostituţie, extins la nivel naţional prin implicarea unor politicieni de rang înalt şi artişti. Procurorii DIICOT descoperiseră o reţea de proxeneţi care furnizau "marfă" de lux unor VIP-uri precum Robert Negoiţă, actualul primar al Sectorului 3 Bucureşti, ori cântăreţul Adrian Enache, între ale căror preferate se numărau orădencele Daniela Ruscaş şi Simona Dăncuş, ambele "prestatoare" la faimosul bordel Babylon din Austria.

Pe portalul acestuia, BIHOREANUL a descoperit ulterior pozele altor 10 fotomodele din Oradea, impresariate de agenţiile Amiart şi Amalia Judea Art&Fashion. După apariţia articolului, reprezentanţii Babylon le-au şters imaginile de pe site şi i-au scris Amaliei Judea că le postaseră "din greşeală". Mai mult, au susţinut că fetele ar fi fost duse în Austria doar pentru realizarea unor calendare şi "niciuna nu a lucrat într-unul din locurile noastre". La scurt timp, însă, alte tinere din Oradea au apărut nu doar în pictoriale sexy, ci şi la rubrica "Girls" a bordelului, cea care scoate "la produs" fetele. Probabil tot din greşeală...